Veli Seppä

**Veli Esko Seppä** (22. lokakuuta 1947 – 10. marraskuuta 2022) oli suomalainen taidemaalari ja -väärentäjä, joka tuomittiin vuonna 2017 kaikkiaan 104 taideväärennöksestä vuoden ja 11 kuukauden ehdolliseen vankeustuomioon. Sepän on sanottu olleen Suomen taidehistorian taitavin ja tuotteliain väärentäjä. Alkuperäiseltä ammatiltaan hän oli hitsaaja.

## Elämä ja ura taideväärentäjänä
Poliisin pojaksi syntynyt Seppä oli nuoruudessaan taiteilija Eero Nelimarkan maalausoppilaana ja kävi sen jälkeen muitakin alan lyhytkursseja. Hän lähti tuhansien suomalaisten tavoin siirtolaiseksi Ruotsiin, jossa hän työskenteli hitsaajana ja alkoholisoitui. Seppä oli naimisissa neljä kertaa. Suomeen palattuaan hän asui Lempäälän Sääksjärvellä avoliitossa ex-puolisonsa kanssa.

Seppä väärensi vuosikymmenten mittaan taidekauppiaiden tilauksesta satoja teoksia, muun muassa Akseli Gallen-Kallelan, Pekka Halosen, Reidar Särestöniemen, Helene Schjerfbeckin, Hugo Simbergin, Ellen Thesleffin ja Maria Wiikin töitä. Tuotteliain kausi sijoittui vuosiin 2008–2013. Vuonna 2011 Sepän väärennös Fernand Légerin maalauksesta *Le cirque* myytiin 2,2 miljoonalla eurolla. Sepän väärentämä saman taiteilijan *Composition murale* myytiin Bukowskin huutokaupassa Bukowskin omistajalle 440&nbsp;000 eurolla. Schjerfbeckiä Seppä väärensi ainakin 1990-luvun alusta alkaen. Helsinkiläinen keräilijä maksoi vuonna 2008 Sepän väärentämästä Schjerfbeckin *Markkinaomenasta* 350&nbsp;000 euroa. Samalle keräilijälle oli myyty muitakin Sepän väärennöksiä.

Keskusrikospoliisi sai Sepän kiinni tammikuussa 2014, minkä jälkeen hän tunnusti lähes 200 taideväärennöstä. Hän sai Pirkanmaan käräjäoikeudessa tammikuussa 2017 vain vajaan kahden vuoden ehdollisen vankeustuomion, sillä hän oli tehnyt yhteistyötä poliisin kanssa eikä ollut saanut suurta taloudellista hyötyä väärennöksistä. Suurin osa voitoista oli mennyt taidekauppiaille. Helsingin käräjäoikeus tuomitsi samassa jutussa lokakuussa 2018 vankeusrangaistuksiin yhdeksän henkilöä, mutta kuuden muun syytteet hylättiin. Kyseessä oli Suomen siihen asti suurin taidehuijausjuttu. Jutun päätekijät, Galerie Vision Oy:n yrittäjät Kati Kärkkäinen ja Reijo Pollari, tuomittiin lopulta Helsingin hovioikeudessa helmikuussa 2021 ehdottomaan vankeuteen (Kärkkäinen kolmeksi vuodeksi ja Pollari neljäksi vuodeksi ja kolmeksi kuukaudeksi) ja määrättiin maksamaan miljoonien eurojen korvaukset. Lisäksi yksi Helsingin käräjäoikeudessa tuomituista vapautettiin syytteistä. Jutun toisen haaran pääsyytetty sai vuonna 2020 Turun hovioikeudessa viisi vuotta vankeutta.

Monet Sepän väärennöksistä ovat edelleen liikkeellä taidemarkkinoilla eikä niiden nykyisiä omistajia tunneta. Hän teki tauluja myös nimellä Elis Kataja.

Sepällä diagnosoitiin vuonna 2011 keuhkosyöpä, johon hän kuoli 75-vuotiaana marraskuussa 2022.

## Dokumentit
Yle teki Sepästä vuonna 2021 lyhytdokumenttielokuvan *Mestari vai rikollinen*. Elokuussa 2024 Nelonen-kanavalla ja Ruudussa esitettiin Terjo Aaltosen ohjaama kolmiosainen dokumenttisarja *[[Mieletön vilppi]]*, joka kertoo Sepästä ja tämän väärentämiä tauluja myyneestä Jouni Rannasta.

## Lähteet

## Aiheesta muualla
* Dokumenttifilmi ''Mestari vai rikollinen?'' Yle Areenassa